Ole Vagn Christensen (S), 2006-10-12:
Om forslaget siger regeringen, at det er en række tiltag, som vil modernisere og harmonisere de to love, som regulerer autorisationen som elinstallatør, vvs-installatør og kloakmester.
Hvordan er det nu med den slags positive ord?
Ser vi på fødevarekontrollen, så ved vi, at det overordnet set medfører forringelser af kontrollen og nye omkostninger i form af nye brugerafgifter.
En anden begrundelse for forslaget er, at de nuværende ordninger skaber barrierer for det indre marked, hvorfor man må fjerne sikkerhedsstillelsen, indførelsen af nye gebyrer og fjernelsen af faste og geografiske forretningssteder i Danmark.
Hvordan har brancherne modtaget dette forslag?
Ja, man kan ikke just sige, at de har været jublende lykkelige.
Man må jo sige, når man læser de høringssvar, der ligger, at branchen er ret så skeptisk over for det bortfald, der sker omkring sikkerhedsstillelsen på grund af EU-kravene.
De finder faktisk, at vi nu kommer til at opleve nogle af de situationer, som vi har oplevet på fødevareområdet, nemlig at plattenslagere får mulighed for at kunne komme ind på området.
Men så kan vi selvfølgelig, når vi har set det ske, gøre, ligesom vi også gør på fødevareområdet, altså nedsætte nogle specielle enheder, som så skal tage sig af forholdene.
I Socialdemokratiet føler vi derfor, at der er et vist behov for, at vi nok får det her drøftet igennem lidt nærmere og lidt mere indgående, end det sådan set er sket i forbindelse med det her lovforslag.
FTTM006.fm Page 427
Thursday, November 16, 2006 9:51 AM
Man siger også, at den her sikkerhedsstillelse faktisk er til gavn for miljøet, den faktisk er til gavn for, at man kommer i den situation, at man her har respekt for sit arbejde.
Og er der noget, der betyder noget, er det jo netop, at der er respekt for arbejdet.
Derfor er den situation, som vi befinder os i her, jo en situation, hvor branchen selv siger, at det, der lægges op til, er, at der kan ske store forringelser på det, som vi ellers taler meget godt om herinde.
Hvis vi ser på kloakbranchen, finder de sådan set også, at de ikke bør sammenlignes med elbranchen, og at man ikke kan gå ind og lave disse overordnede tiltag.
De er heller ikke i tvivl om, at det her med, at der også er en vis kvalitet i det at hedde kloakmester og også det, at der er noget, der følger med, også gør sig gældende for elinstallatørerne.
Så alt i alt mener jeg, vi har meget at drøfte på det her område, for at vi kan nå frem til, at vi får udarbejdet et godt lovforslag, som også er i stand til at være målrettet mod den fremtid, som vi står over for.
Den tredjepartskontrol, der ligger, er faktisk den eneste – hvad skal man sige? – sådan positive ting, hvor man fra branchens side har sagt, at det her er en god ting.
Jeg vil derfor sige, at vi går ind til det her med disse kritiske bemærkninger.
Jeg har forstået det sådan, at De Radikale har bedt mig om at sige, at de kunne sige det samme, som jeg har sagt.
Det ved jeg ikke rigtig, og derfor er jeg i den situation, at jeg sådan set er nødt til at sige, at vi altså er indstillet på, at det her skal køres igennem, og at vi også skal få det til at fungere, så det har et fremtidsperspektiv.